Ul lazher eo, tra ken, ur muntrer, diverker, echuer, forzh petra keit ma vez graet al labour, ha paeet war-lerc'h. Evit se eo e ra kement-mañ. Aes eo bezañ pinvidik buan. Ne c'houlenn ket re, graet e vez al labour buan gantañ, ne fell dezhañ gouzout netra ouzhpenn. Neuze o deus fiziañs an dud ennañ, neuze e paeont hag e tistroont. Ha keit ma pado en devo arc'hant, e c'hello bevañ sioul, mont da welet ur c'hast ur wech an amzer, lezel anezhi o leñvañ e strad ar gwele p'eo echu gantañ. Ne blij ket ar  gisti dezhañ da vat, met n'hellfe ket chom gant ur vaouez. Evitañ n'eo ket merc'hed ar gisti, na maouezed, na plac'hed, gisti ; ur varc'hadourez evel unan all, a vez paeet. Mar paeer keroc'h eo gwelloc'h, evel an tamm kig er gourvarc'had, evel pep-tra. Ne ra ket van.